Det dreier seg blant annet om kobber, sink, gull og sølv, ifølge TV 2. Det er forskere ved Norges teknisk-naturvitenskapelige universitet (NTNU) i Trondheim som har gjort funnet.

– Mineralene har kommet opp med varmt vann fra jordas indre gjennom sprekker i jordskorpa. Et foreløpig estimat er at det er verdier for 1000 milliarder kroner, forteller Egil Tjåland, instituttleder for geovitenskap og petroleum på NTNU.

Resultatene ble presentert på forskerkonferansen Arctic Frontiers i Tromsø tirsdag.

– Det er ennå mye usikkerhet rundt anslaget, det kan være mye mer eller litt mindre, sier han til kanalen.

Regjeringen foreslo sommeren 2018 en havbruksminerallov for å sikre bærekraftig og lønnsom forvaltning av mineralforekomstene på norsk kontinentalsokkel. Loven legger til rette for at kommersielle selskaper skal kunne konkurrere om å få lete etter og utvinne mineralforekomster på havbunnen.

Mineralene benyttes i dag i blant annet i vindmøller, elbiler, batterier og i legeringer med aluminium. Oljedirektoratet er allerede i full gang med en kartlegging, og det er påvist både manganskorper og sulfider på store havdyp i Norskehavet ved Jan Mayen og altså ved Svalbard.